CELEX: C2005/115/44
Language: el
Date: 2005-05-14 00:00:00
Title: Υπόθεση T-44/05: Προσφυγή της SP Entertainment Development GmbH κατά της Επιτροπής των Ευρωπαϊκών Κοινοτήτων, που ασκήθηκε στις 4 Φεβρουαρίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/23
            
         Προσφυγή της SP Entertainment Development GmbH κατά της Επιτροπής των Ευρωπαϊκών Κοινοτήτων, που ασκήθηκε στις 4 Φεβρουαρίου 2005
   (Υπόθεση T-44/05)
   (2005/C 115/44)
   Γλώσσα διαδικασίας: η γερμανική
   Η SP Entertainment Development GmbH, με έδρα το Norderfriedrichskoog (Γερμανία), εκπροσωπούμενη από τον δικηγόρο C. Demleitner, άσκησε στις 4 Φεβρουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 20ής Οκτωβρίου 2004 (αριθ. υποθ. D/57536),
            
         
               —
            
            
               να καταδικάσει την Επιτροπή στα αναγκαία δικαστικά έξοδα.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση η Επιτροπή κάλεσε τη Γερμανία να αναζητήσει το δάνειο που είχε χορηγήσει μια εταιρία, στο κεφάλαιο της οποίας συμμετείχε ο Δήμος Βρέμης, σε άλλη εταιρία, της οποίας δικαιοδόχος είναι η προσφεύγουσα. Η προσφεύγουσα ισχυρίζεται ότι η απόφαση αυτή βασίζεται στην εσφαλμένη αντίληψη της Επιτροπής ότι το εν λόγω δάνειο δεν έχει ακόμη εξοφληθεί. Κατά την προσφεύγουσα, η εξόφληση πραγματοποιήθηκε ήδη με τη μεταβίβαση των εταιρικών μεριδίων της εταιρίας στην οποία χορηγήθηκε το δάνειο στην εταιρία που το χορήγησε. Η εξόφληση αυτή, που πραγματοποιήθηκε με δόση αντί καταβολής, δεν περιέχει καμία ενίσχυση που να αντιβαίνει στο κοινοτικό δίκαιο κατά την έννοια του άρθρου 87, παράγραφος 1, ΕΚ, διότι η αξία των μεταβιβασθέντων μεριδίων είναι τουλάχιστον ίση με το ποσό του δανείου. Επιπλέον, μέχρι τις 31.12.2003 καταβλήθηκαν οι αναλογούντες τόκοι, ενώ μετά την ημερομηνία αυτή η προσφεύγουσα δεν έχει υποχρέωση καταβολής τόκων, διότι η μεταβίβαση των μεριδίων καθυστέρησε για λόγους για τους οποίους δεν ευθύνεται η προσφεύγουσα.